Көн буйы дауам иткән конкурс аҙағына ла яҡынлашты. Барлыҡ конкурсанттар ҙа сәхнәгә сығып баҫты. Кем еңеүсе булыр, тип өмөт тулы күҙҙәр уларға төбәлгән. Бына алып барыусылар еңеүселәрҙе иғлан итә. Конкурстың еңеүсеһе – Бөрө балалар йорто тәрбиәсеһе Ирина Чураева. Ә Күмертау балалар йорто логопеды Ирина Борсученко, Петровское балалар йорто психологы Гөлназ Йәғәфәрова, Салауат ҡалаһы балалар йортоноң музыка белгесе Вәрисә Һөйөндөкова, Шәһит Хоҙайбирҙин исемендәге 1-се республика башҡорт балалар йорто тәрбиәсеһе Марат Ғилманов, Йомағужа балалар йорто психологы Зөлфиә Псәнчина лауреат исеменә лайыҡ булды. Барлыҡ конкурсанттарға ла иҫтәлекле бүләктәр һәм Мәғариф министрлығының Почет грамоталары тапшырылды.